CELEX: 32019D0309
Language: sk
Date: 2019-02-18 00:00:00
Title: Vykonávacie rozhodnutie Rady (EÚ) 2019/309 z 18. februára 2019, ktorým sa Litve povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

22.2.2019   
               
               
                  SK
               
               
                  Úradný vestník Európskej únie
               
               
                  L 51/17
               
            
         VYKONÁVACIE ROZHODNUTIE RADY (EÚ) 2019/309
         z 18. februára 2019,
         ktorým sa Litve povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     V článku 193 smernice 2006/112/ES sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom daň z pridanej hodnoty (DPH).
                  
               
                     (2)
                  
                  
                     Litva požiadala listom, ktorý Komisia zaevidovala 16. októbra 2018, o povolenie na zavedenie osobitného opatrenia odchyľujúceho sa od článku 193 smernice 2006/112/ES, s cieľom uplatňovať mechanizmus prenesenia daňovej povinnosti na dodania pevných diskov (ďalej len „osobitné opatrenie“).
                  
               
                     (3)
                  
                  
                     Komisia v súlade s článkom 395 ods. 2 druhým pododsekom smernice 2006/112/ES informovala ostatné členské štáty o žiadosti Litvy listami z 19. novembra 2018. Listom z 20. novembra 2018 Komisia oznámila Litve, že má všetky informácie potrebné na posúdenie danej žiadosti.
                  
               
                     (4)
                  
                  
                     Litva odhalila podvod v rámci Spoločenstva založený na chýbajúcom obchodnom subjekte vo vzťahu k dodaniam elektronického tovaru, ako sú laptopy, mobilné telefóny, tablety a pevné disky. Miera a rozsah týchto praktík má priamy, veľmi negatívny vplyv na štátny rozpočet.
                  
               
                     (5)
                  
                  
                     Litva prijala viacero opatrení s cieľom riešiť tento typ podvodov v oblasti DPH a predchádzať im. Podľa Litvy tieto opatrenia nepostačujú na to, aby zabránili podvodom v oblasti DPH pri dodávaní elektronického tovaru.
                  
               
                     (6)
                  
                  
                     Litva plánuje zaviesť mechanizmus prenesenia daňovej povinnosti v prípade elektronických výrobkov na základe článku 199a smernice 2006/112/ES. V uvedenom článku však nie sú zahrnuté pevné disky.
                  
               
                     (7)
                  
                  
                     S cieľom dosiahnuť komplexnejší mechanizmus prenesenia daňovej povinnosti, ktorý by sa neuplatňoval len na elektronické výrobky, na ktoré sa už vzťahuje článok 199a smernice 2006/112/ES, ale aj na pevné disky, Litva žiada o povolenie na zavedenie osobitného opatrenia.
                  
               
                     (8)
                  
                  
                     Vzhľadom na možný pozitívny vplyv osobitného opatrenia na boj proti podvodom v oblasti DPH zisteným v Litve by sa jej mala udeliť výnimka na obmedzené obdobie, a to od 1. marca 2019 do 28. februára 2022.
                  
               
                     (9)
                  
                  
                     Vo všeobecnosti sa výnimky povoľujú na obmedzené obdobie tak, aby sa dalo posúdiť, či sú osobitné opatrenia primerané a účinné. Výnimky poskytujú členským štátom čas, aby do uplynutia platnosti osobitného opatrenia zaviedli iné tradičné opatrenia na boj s konkrétnym problémom, čím by sa stalo predĺženie platnosti výnimky nepotrebným. Výnimky, ktoré umožňujú využitie mechanizmu prenesenia daňovej povinnosti, sa povoľujú iba výnimočne pre konkrétne oblasti, v ktorých sa vyskytujú podvody, a predstavujú krajné riešenie. Do uplynutia platnosti osobitného opatrenia by preto Litva mala implementovať iné tradičné opatrenia na boj proti podvodom v oblasti DPH vo vzťahu k obchodu s pevnými diskami a predchádzanie týmto podvodom, v dôsledku čoho by už výnimka z článku 193 smernice 2006/112/ES v súvislosti s takýmito dodaniami nemala byť viac potrebná.
                  
               
                     (10)
                  
                  
                     Osobitné opatrenie nebude mať nepriaznivý vplyv na vlastné zdroje Únie pochádzajúce z DPH,
                  
               PRIJALA TOTO ROZHODNUTIE:
         
            Článok 1
            Odchylne od článku 193 smernice 2006/112/ES sa Litve povoľuje určiť príjemcu za osobu povinnú platiť DPH v prípade dodaní pevných diskov.
         
         
            Článok 2
            Toto rozhodnutie nadobúda účinnosť dňom jeho oznámenia.
            Toto rozhodnutie sa uplatňuje od 1. marca 2019 a účinnosť stráca 28. februára 2022.
         
         
            Článok 3
            Toto rozhodnutie je určené Litovskej republike.
         
         
            V Bruseli 18. februára 2019
            
               
                  Za Radu
               
               
                  predseda
               
               N. BĂDĂLĂU
            
         
         
            (1)  Ú. v. EÚ L 347, 11.12.2006, s. 1.